פירוש נוסף ערך זה עוסק במנהל במגזר הציבורי אבישי כהן. אם התכוונתם למשמעות אחרת, ראו אבישי כהן (פירושונים).**אבישי כהן** (נולד 14 באפריל 1965) הוא איש ציבור ומנהל במגזר הציבורי הישראלי. נבחר לראשות מועצה אזורית מטה יהודה בבחירות המקומיות 2024.

בתפקידו האחרון כיהן מנכ"ל עיריית טירת הכרמל. לפני כן היה מנכ"ל חברת הענק יפה-נוף, שאחראית על תשתיות ובינוי במרחב חיפה, ומנכ"ל נמל אילת שהיה אחראי להפרטתו. מג"ד חטיבת חי"ר במילואים.

לאור פנייה מצד סיעת מושבי מטה יהודה, שכוללת 24 ראשי יישובים בתחומי המועצה האזורית, התפטר מתפקידו בטירת הכרמל על מנת להתמודד לראשות מועצת מטה יהודה. לאחר קמפיין שהוארך עוד יותר בשל מלחמת חרבות ברזל נבחר לראשות המועצה עם 45% מהקולות.

קורות חיים ועשייה ציבורית
-------------------------

במסגרת שירותו הצבאי כהן שירת בחטיבת הצנחנים ואחר כך בחטיבת גבעתי וחטיבת חי"ר נוספת, שם הגיע לדרגת סגן-אלוף, והמשיך בשירות מילואים פעיל עד שנת 2022. תוך כדי שירותו ומיד לאחריו השלים את השכלתו האקדמית.

בתפקידו הראשון במגזר הציבורי שימש כמנהל אגף טכנולוגיות, חירום ואבטחה בחברה למשק וכלכלה. לאחר מכן כיהן כמנהל אגף תיאום ובקרה במשרד ראש הממשלה, אז אריאל שרון שהיה יו"ר הליכוד, ועם סיום תפקידו זה מונה למנהל האגף המוניציפלי של מרכז השלטון המקומי.

בשנת 2010 הוחלט למנות את כהן למנכ"ל נמל אילת, אז חברה ממשלתית. בתפקידו זה היה אחראי על תהליכי הפרטת הנמל שעליהם החליטה הממשלה. בדצמבר 2010 אישרה ועדת השרים הרלוונטית מתווה של זיכיון שיארך 15 שנים, עם אופציה להארכה למשך כ-10 שנים נוספות. הליך ההפרטה החל ב-2011 ובתחילת 2013 הועברו זכויות תפעול נמל אילת לחברת "פפו ספנות", שבבעלות האחים נקש, תמורת 120 מיליון ש"ח. כהן סיים את תפקידו בנמל אילת עם השלמתו של תהליך ההפרטה והעברתו של הנמל לידי האחים נקש.

עם סיום תפקידו בנמל אילת מונה כהן למנכ"ל חברת יפה נוף, חברה בבעלותה של עיריית חיפה שאחראית לפיתוח עירוני מתקדם בעיר חיפה ובמטרופולין העירוני ופועלת במסגרת תקציבית של מעל לשלושה מיליארדי שקלים. כהן הגיע ליפה נוף לאחר שהחברה עברה טלטלה קשה משום שהתקציב לפרויקט הדגל שלה, המטרונית, חרג במיליארד שקל מהתקציב המיועד; על רקע זה היא ספגה ביקורת קשה בדו"ח של מבקר המדינה. כהן הוביל שורת שינויים שאפשרו להתניע מחדש את פעילות החברה ובתקופתו היא השלימה כמה פרויקטים חשובים כגון מחלף אלנבי, מסילת העמק והשלמת דרך נחל הגיבורים במנהרות הכרמל.

במסגרת תפקידו כהן נחקר כחלק מפרשה שבמוקדה עמדו ראש עיריית קריית אתא יעקב פרץ וראש הוועדה הקרואה בתל מונד שמואל סיסו, וזאת בהקשר לקידום הרכבת הקלה לנצרת. עם סיום החקירה לא התגלו ממצאים מפלילים כנגד כהן או כנגד מי מהמעורבים, והמשטרה המליצה לסגור את התיק נגדו.

ביולי 2020 מינה ראש עיריית טירת הכרמל אריה טל את כהן לתפקיד מנכ"ל עיריית טירת הכרמל, זאת על רקע גל הקורונה והאתגרים שאיתם התמודדה העיר בתחומי תחבורה וחינוך, שם נרשמו בתקופתו של כהן הישגים משמעותיים במעמד בתי הספר ובעלייה כללית של ממוצע ציוני הבגרויות בעיר.

תחת ניהולו עיריית טירת כרמל קיבלה ממשרד הפנים ציון 82.5 על רמת תפקוד ההון האנושי במדרג תקופתי שערכה, ציון שנחשב גבוה. דירוג המדד נקבע לאחר בחינת מספר נושאים ובהם ניהול מכרזי כוח אדם, הערכת עובדים, חריגות שכר, אישור משרות סטטוטוריות, תקן כח אדם, הגשת הצהרת הון ומספר פרמטרים נוספים.

במסגרת וועדת איתור שהתקיימה עבור תפקיד מנהל הרשות הארצית לתחבורה ציבורית, כהן הגיע למקום השלישי מתוך 21 מועמדים, על אף שהשרה מירי רגב בחרה בסוף למנות את עידן מועלם שדורג במקום נמוך יותר.

על רקע הבחירות לשלטון המקומי באוקטובר 2023, פנו לכהן אנשי סיעה שמונה 24 ראשי מושבים במועצה האזורית מטה יהודה והעניקו לו את תמיכתם בבחירות הקרבות. כהן החליט להתפטר מתפקידו בעיריית טירת הכרמל על מנת להתמודד לראשות מטה יהודה. ראש המועצה הנוכחי, ניב ויזל, הודיע זמן קצר לאחר מכן שלא יתמודד. בבחירות, שנדחו ל-2024 על רקע מלחמת חרבות ברזל, כהן זכה ל-45% מקולות הבוחרים ונבחר בסיבוב הראשון.

חיים אישיים
-----------

כהן הינו בוגר בוגר תואר ראשון מטעם האוניברסיטה העברית במדעי החברה.

כמו כן הוא בוגר תואר שני במגמת המחקר למנהל ציבורי של אוניברסיטת בר-אילן, שבה עבר גם קורס מנכ"לים. בוגר קורס דירקטורים מטעם אוניברסיטת חיפה.

אבישי כהן הוא בנו של בנימין כהן, איש ציבור מיסודה של תנועת העבודה ומייסד מועצת מטה יהודה. התגורר במשך רוב חייו במושב נס הרים.

הערות שוליים
------------

1. ↑  המירוץ לראשות המועצה הופך לוהט, באתר www.m-y-net.co.il
2. ↑  דרמה בטירת כרמל-מנכ"ל העירייה התפטר, באתר ניוז חיפה והקריות
3. ↑  משרד הפנים, פורטל הבחירות המקומיות
4. ↑  המנכ, באתר www.ereverev.co.il (באנגלית)
5. ↑  themarker-דה מרקר: אבישי כהן, מנכ"ל נמל אילת לשעבר, ינהל את יפה נוף, ‏2021-04-17
6. ↑  סניור, אלי; ראב"ד, אחיה (2020-08-16). "המשטרה ממליצה לסגור את התיק נגד ראש העיר קריית אתא". *Ynet*. נבדק ב-2023-08-23.
7. ↑  Boaz, נסגר תיק החקירה נגד אבישי כהן, לשעבר מנכ"ל יפה נוף וכיום מנכ"ל עיריית טירת כרמל, באתר כלבו – חיפה והקריות, ‏2021-07-28
8. ↑  אבישי כהן מונה למנכ"ל עיריית טירת כרמל, באתר עיריית טירת הכרמל, ‏16/07/2020
9. ↑  עיריית טירת כרמל, ביה"ס 'אפרים צמח' זכה בפרס הצטיינות ארצי • "החינוך ניצב בראש סדר העדיפויות בטירת כרמל", באתר חי פֹּה - תאגיד החדשות של חיפה והסביבה, ‏2022-05-24
10. ↑  מערכת ניוזים, עלייה בהישגי תלמידי טירת כרמל בבחינות הבגרות במתמטיקה ובאנגלית ברמת חמש יחידות, ובהבעה עברית, באתר ניוזים, ‏יוני 25, 2023
11. ↑  מערכת ניוזים, עיריית טירת כרמל קיבלה ממשרד הפנים ציון 82.5 גבוה, במדד רמת תפקוד ההון האנושי - רשת ניוזים, באתר ניוזים - צפון, ‏2023-06-07
12. ↑  מועלם דורג רק רביעי בציונים, אבל רגב בחרה בו למנהל רשות התחבורה הציבורית | כלכליסט, באתר calcalist, ‏2023-07-21
13. ↑  בחירות במטה יהודה: מנכ"ל עיריית טירת כרמל יתמודד לראשות, באתר שוס ניוז, ‏2023-07-24
14. ↑  ניב ויזל פרש מהמירוץ לראשות מועצת מטה יהודה, באתר www.m-y-net.co.il
קטגוריה:מנכ"לי רשויות מקומיות קטגוריה:נס הרים: אישים קטגוריה:ישראלים שנולדו ב-1965